**5.PIELIKUMS**

Ogres novada pašvaldības domes

30.11.2023. sēdes lēmumam

(protokols Nr.19; 20.)

**Darba uzdevums Ūdenssaimniecības attīstības tematiskā plānojuma izstrādei**

*Izdots saskaņā ar Ministru kabineta 2014.gada 14.jūlija noteikumu Nr.628 “Noteikumi par pašvaldību teritorijas attīstības plānošanas dokumentiem” 128.punktu*

**Darba uzdevuma saturs**

**1. Tematiskā plānojuma izstrādes nepieciešamības pamatojums, mērķis;**

**2. Tematiskā plānojuma izstrādes uzdevumi;**

**3. Tematiskā plānojuma izstrādē iesaistāmie nozares eksperti;**

**4. Iesaistāmās institūcijas;**

**5. Tematiskā plānojuma saturs;**

**6.** **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi;**

**7. Plānotie sabiedrības līdzdalības pasākumi;**

**8. Tematiskā plānojuma izstrādes plāns un provizoriskie izpildes termiņi**.

1. **Tematiskā plānojuma izstrādes nepieciešamības pamatojums, mērķis**

Ogres novada ilgtspējīgas attīstības stratēģijas 2022.–2034.gadam[[1]](#footnote-1) (turpmāk – Stratēģija) pirmais stratēģiskais mērķis paredz izveidot līdzsvaru starp dabas un vides kvalitāti un cilvēka vajadzībām. Viena no Stratēģijas ilgtermiņa horizontālajām prioritātēm ir videi draudzīgas rīcības, kas cita starpā paredz nodrošināt dabas un ainavisko vērtību saglabāšanu, atjaunošanu vai pilnveidošanu. Stratēģijas pirmajam stratēģiskajam mērķim Ogres novada attīstības programmā 2022.–2027.gadam[[2]](#footnote-2) (turpmāk – Attīstības programma) ir pakārtota pirmā vidējā termiņa prioritāte *Efektīva vides pārvaldība*. Tās rīcības virzienam *Videi draudzīgās infrastruktūras attīstīšana un vides izglītība* viens no izvirzītajiem uzdevumiem paredz atjaunot ūdenssaimniecības infrastruktūru, paplašināt teritoriālo pārklājumu un pieslēgumu skaitu. Attīstības programmas Rīcības plānā 2022.–2027.gadam šim uzdevumam ir pakārtoti vairāki pasākumi/aktivitātes, tostarp ūdensapgādes un kanalizācijas sistēmas attīstīšana pakalpojumu kvalitātes un pieejamības uzlabošanai (1.4.1.punkts); ūdensapgādes un kanalizācijas sistēmas atjaunošana (1.4.2.punkts).

Pašvaldības likuma 4.panta pirmās daļas 1.punkts noteic, ka viena no pašvaldības autonomajām funkcijām ir organizēt iedzīvotājiem ūdenssaimniecības pakalpojumus.

Saskaņā ar Ūdenssaimniecības pakalpojumu likuma 6.panta trešo daļu vietējās pašvaldības dome, izvērtējusi centralizētās ūdensapgādes sistēmas un centralizētās kanalizācijas sistēmas ierīkošanas ekonomisko pamatojumu, saskaņā ar teritorijas attīstības plānošanas normatīvajiem aktiem teritorijas plānojumā nosaka apbūves teritorijas, kurās ierīkojamas centralizētās ūdensapgādes sistēmas un centralizētās kanalizācijas sistēmas, kā arī apbūves noteikumus minētajām teritorijām.

Atbilstoši Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” (turpmāk – MK noteikumi Nr.240) 148.punktam ūdensapgādes un kanalizācijas risinājumus plāno, izvērtējot vides riskus un tehniski ekonomisko pamatojumu un atbilstoši paredzot centralizētas vai decentralizētas ūdensapgādes un kanalizācijas sistēmas. MK noteikumu Nr.240 149.punkts noteic, ka teritorijas, kurās ierīkojamas centralizētas ūdensapgādes un kanalizācijas sistēmas, teritorijas plānojumā vai lokālplānojumā norāda kā teritorijas ar īpašiem noteikumiem.

Saskaņā ar Ministru kabineta 2002.gada 22.janvāra noteikumu Nr.34 “Noteikumi par piesārņojošo vielu emisiju ūdenī” (turpmāk – MK noteikumi Nr.34) 31.1punktu prasības komunālo notekūdeņu centralizētai savākšanai un emisijai nosaka visām apdzīvotajām vietām vai to robežās esošām atsevišķām teritorijas daļām, kur iedzīvotāju skaits, apdzīvotības blīvums un ekonomiskā aktivitāte ir pietiekami koncentrēta, lai būtu ekonomiski pamatoti veidot centralizētu kanalizācijas tīklu sistēmu notekūdeņu savākšanai un novadīšanai uz notekūdeņu attīrīšanas iekārtām vai uz to galīgās novadīšanas vietu vidē (turpmāk – Aglomerācija). MK noteikumu 31.2punkts noteic, ka vietējā pašvaldība līdz 2024.gada 30.jūnijam un pēc tam ne retāk kā reizi septiņos gados izvērtē tās administratīvajā teritorijā esošo Aglomerāciju robežas, ņemot vērā tehniskās un ekonomiskās iespējas veikt esošās centralizētās kanalizācijas sistēmas paplašināšanu vai jaunas centralizētās kanalizācijas sistēmas izbūvi, un, ja nepieciešams, precizē aglomerācijas robežas.

Saskaņā ar Teritorijas attīstības plānošanas likuma (turpmāk – TAPL) 1.panta pirmās daļas 5.punktu tematiskais plānojums ir teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību vai specifisku tematu. Atbilstoši TAPL 12.panta pirmajai daļai tematisko plānojumu var izstrādāt vietējā pašvaldība.

Tematiskā plānojuma *izstrādes mērķis* – izstrādāt priekšlikumus centralizētās ūdensapgādes un kanalizācijas sistēmas attīstībai.

Tematiskais plānojums tiek izstrādāts vienlaicīgi Ogres novada teritorijas plānojuma izstrādes ietvaros *veicamajām izpētēm un 7 pārējo tematisko plānojumu* izstrādi. Tematiskie plānojumi tiks izmantoti Stratēģijā noteikto ilgtermiņa prioritāšu, telpiskās perspektīvas un vadlīniju integrēšanai izstrādes stadijā esošajā Ogres novada teritorijas plānojumā.

1. **Tematiskā plānojuma izstrādes uzdevumi**
	1. Izvērtēt esošo centralizēto ūdensapgādes un sadzīves kanalizācijas tīklu nodrošinājumu Ogres novadā, sagatavojot esošās situācijas raksturojumu, aprakstot (izbūves gads, tehniskais stāvoklis un tehniskie parametri, kapacitāte, tās atbilstība faktiskajai slodzei, patērētāju skaits un īpatsvars, ietekme uz vidi) un grafiski attēlojot:
		1. pašvaldības maģistrālos tīklus;
		2. pašvaldības vietējās nozīmes tīklus;
		3. centralizētos privātos tīklus.
	2. Izvērtēt centralizēto ūdensapgādes un centralizēto kanalizācijas tīklu paplašināšanas variantus (līdz 2040.gadam), ņemot vērā iedzīvotāju skaita prognozes un ražošanas attīstības tendences, ievērojot Mājokļu attīstības tematiskajā plānojuma dzīvojamās apbūves attīstības priekšlikumus. Definēt no tehniskā, vides un ekonomiskā viedokļa optimālo centralizētās ūdensapgādes un sadzīves kanalizācijas tīklu infrastruktūras attīstības perspektīvu (tekstuāli un grafiski), sniedzot pamatojumu.
	3. Apzināt pārbūvējamos centralizētās ūdensapgādes un sadzīves kanalizācijas tīklu posmus (tekstuāli un grafiski):
		1. ņemot vērā faktisko tehnisko stāvokli, parametrus un patēriņu;
		2. ņemot vērā plānoto centralizēto ūdensapgādes sistēmas un centralizētās kanalizācijas sistēmas paplašināšanu (atbilstoši 2.2.punktam).
	4. Definēt apbūves teritorijas Ogres novadā, kurās ierīkojamas centralizētās ūdensapgādes sistēmas un centralizētas kanalizācijas sistēmas (tekstuāli un grafiski), sniegt priekšlikumus teritorijas plānojuma teritorijas izmantošanas un apbūves noteikumiem.
	5. Izstrādāt vadlīnijas nosakāmajām prasībām ūdenssaimniecības sistēmai lokālplānojumos un detālplānojumos.
	6. Izvērtēt Ogres novada teritorijā noteiktās notekūdeņu aglomerācijas robežas un sniegt priekšlikumus to robežu precizēšanai. Sniegt priekšlikumus notekūdeņu aglomerācijas teritoriju noteikšanai ciemiem, kuriem tās nav noteiktas (tekstuāli un grafiski).
	7. Apzināt un apkopot informāciju par esošajām ūdens ņemšanas vietām ugunsdzēsības vajadzībām Ogres novada teritorijā, klasificēt tās pēc to veida un piederības (tekstuāli un grafiski).
	8. Noteikt ierīkojamās ūdens ņemšanas vietas ugunsdrošības vajadzībām.
	9. Izstrādāt vadlīnijas lokālplānojumos un detālplānojumos nosakāmo prasību ugunsdrošības nodrošināšanai.
	10. Izvērtēt esošo decentralizēto ūdensapgādes un sadzīves kanalizācijas tīklu Ogres novadā, sagatavojot esošās situācijas raksturojumu (tekstuāli un grafiski).
	11. Apkopojot datus par gruntsūdeņu līmeņiem un izvērtējot vides piesārņojuma riska faktorus, sagatavot pieļaujamo decentralizēto kanalizācijas sistēmu veidu zonējumu, to aprakstīt un grafiski attēlot. Izstrādāt vadlīnijas nosakāmajām prasībām definētajās zonās.
	12. Tematiskā plānojuma risinājumiem jābūt sasaistītiem ar pārējiem Ogres novada teritorijas plānojuma izstrādes ietvaros izstrādājamajiem tematiskajiem plānojumiem.

# Tematiskā plānojuma izstrādē iesaistāmie nozares eksperti

* 1. Izveidot un koordinēt darba grupu tematiskā plānojuma izstrādei, tās sastāvā iekļaujot:
		1. sertificēto ūdensapgādes un kanalizācijas sistēmu projektētāju;
		2. vides aizsardzības speciālistu;
		3. ģeologu;
		4. kartogrāfu;
		5. Ogres novada pašvaldības Centrālās administrācijas Attīstības un plānošanas nodaļas, Ogres novada Būvvaldes, Ielu un ceļu uzturēšanas nodaļas un Nekustamo īpašumu pārvaldes nodaļas, Ogres novada pašvaldības aģentūra “Ogres komunikācijas”, Ogres novada pašvaldības aģentūra “Rosme”, SIA “Lielvārdes Remte”, SIA “Ikšķiles māja”, SIA “Ķeguma Stars”, Lauberes komunālo pakalpojumu iestāde “Sarma” speciālistus.
	2. Tematiskā darba grupa tiekas vismaz 2 reizes, pildot šādus uzdevumus:
		1. esošās situācijas analīze, pamatojoties uz veiktajām izpētēm;
		2. nosacījumu izstrāde Ogres novada teritorijas plānojumam.
1. **Iesaistāmās institūcijas**
	1. Valsts vides dienesta Lielrīgas reģionālā pārvalde;
	2. Veselības inspekcija;
	3. Valsts ugunsdzēsības un glābšanas dienests;
	4. Ogres novada pašvaldības aģentūra “Ogres komunikācijas”;
	5. Ogres novada pašvaldības aģentūra “Rosme”;
	6. SIA “Lielvārdes Remte”;
	7. SIA “Ikšķiles māja”;
	8. SIA “Ķeguma Stars”;
	9. Lauberes komunālo pakalpojumu iestāde “Sarma”.
2. **Tematiskā plānojuma saturs**
	1. Paskaidrojuma raksts;
	2. Grafiskā daļa;
	3. Priekšlikumi Ogres novada teritorijas plānojumam.
3. **Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi**
	1. Nacionālā Valsts vides dienesta Lielrīgas reģionālā pārvalde;
	2. Veselības inspekcija;
	3. Valsts ugunsdzēsības un glābšanas dienests;
	4. Ogres novada pašvaldības aģentūra “Ogres komunikācijas”;
	5. Ogres novada pašvaldības aģentūra “Rosme”;
	6. SIA “Lielvārdes Remte”;
	7. SIA “Ikšķiles māja”;
	8. SIA “Ķeguma Stars”;
	9. Lauberes komunālo pakalpojumu iestāde “Sarma”.

# Plānotie sabiedrības līdzdalības pasākumi

Tematiskā plānojuma redakcija nododama publiskajai apspriešanai uz 30 dienām, nodrošinot materiālu pieejamību Ogres novada pašvaldības Centrālās administrācijas ēkā un pilsētu un pagastu pārvalžu ēkās, kā arī ievietojot tos pašvaldības tīmekļa vietnē un Teritorijas attīstības plānošanas informācijas sistēmā (TAPIS). Minētajā termiņā sabiedrības viedokļu uzklausīšanai organizējama publiskās apspriešanas sanāksme.

# 8. Tematiskā plānojuma izstrādes plāns un provizoriskie izpildes termiņi

Tematiskais plānojums izstrādājams saskaņā ar Ogres novada pašvaldības domes 2023.gada 30.novembra lēmuma “Par Ogres novada teritorijas plānojuma izstrādes uzsākšanu” 1.pielikuma “Darba uzdevums Ogres novada teritorijas plānojuma izstrādei” 5.punktā noteikto laika grafiku.

1. <https://tapis.gov.lv/tapis/lv/downloads/153036> [↑](#footnote-ref-1)
2. <https://tapis.gov.lv/tapis/lv/downloads/152978> [↑](#footnote-ref-2)